Rússneski herinn sagðist í morgun hafa tekið bæinn Lyman í austurhluta Úkraínu. Hernaðarlegt mikilvægi bæjarins er sagt mikið þar sem hann tryggir greiðar leiðir að tveimur borgum í Donetsk-héraði sem Úkraínumenn halda enn.
Um tuttugu þúsund bjuggu í Lyman áður en innrásin hófst. Í gegnum bæinn liggur vegurinn að borgunum Sloviansk og Kramatorsk, en sú síðarnefnda er höfuðborg þess hluta Donetsk-héraðs sem Úkraínustjórn heldur enn.
Rússneskir fallhlífahermenn og stórskotalið réðust á bæinn í morgun auk sveita brynvarðra bíla og rússneskumælandi aðskilnaðarsinna héraðsins.
Ígor Konasjenkov, talsmaður rússneska varnarmálaráðuneytisins, sagði eldflaugum hafa verið skotið á herstöðvar nærri bænum.
As a result of joint actions of the units of the people's militia of the Donetsk People's Republic and the Russian Armed Forces, the city of Krasnyi Lyman was completely liberated from Ukrainian nationalists
Konasjenkov sagði rússneska herinn og aðskilnaðarsinna hafa frelsað bæjarbúa Krasnyi Lyman, en það er gamalt heiti bæjarins.
Með því að taka bæinn hafa Rússar nú sömuleiðis greiðan aðgang að brúm og járnbrautarbrúm yfir ána Donets en áin hefur tafið sókn Rússa á Donbas-svæðinu hingað til.
Rússar eru sömuleiðis sagðir komnir inn í borgina Severodonetsk í Lugansk-héraði og þykir mikilvægi þeirrar borgar ekki síður mikið. Breska ríkisútvarpið hefur eftir íbúa á svæðinu að allir vegir séu nú ónýtir, brýr hafi verið sprengdar og flest hús rústir einar.
Rússar segjast hafa tekið bæ í Donetsk sem tryggir þeim greiða leið að borgum sem Úkraínumenn halda enn í héraðinu. 